Poštovani Zira team,

obraćam Vam se kako bih izrazio svoje interesovanje za Vaš rad i postao jedan od 10 uspješnih studenata koji primaju Vašu stipendiju.

Ove godine sam završio Gimnaziju Maarif Schools of Sarajevo. Krajem drugog razreda sam se odlučio pohađati International Baccalaureate Diploma program (IBDP) koji je trajao dvije godine. Moja škola mi je također omogućila da pored IBDPa pohađam i nacionalni program, tako da sam istovremeno sa IBDP programom pohađao nacionalni smjer. IB program usmjerava srednjoškolce na uže oblasti izučavanja za koje imaju interesovanje, potiče kritično razmišljanje i priprema ih za studij. Nastava se odvijala na engleskom jeziku, što je značajno doprinijelo da usavršim engleski jezik. Obzirom da sam ranije planirao studirati informacione tehnologije, na IBDP programu sam izabrao dva predmeta iz te oblasti, a to su: Computer Science i ITGS (Information technology in global society). Tokom školovanja radio sam na realizaciji projekata iz ovih predmeta koji su obuhvatali: identifikaciju problema, kreiranje web stranice kao rješenja tog problema, te detaljan opis stranice kroz kriterije. U prilogu prijave Vam dostavljam stranicu koju sam kreirao zajedno sa kriterijima.

Pored ovoga, učestvovao sam u realizaciji projekata iz predmeta Creativity Activity Service koji su se odnosili na moj angažman u zajednici. O ovim aktivnostima u prilogu Vam dostavljam svoj portfolio.

Završni maturski rad sam radio iz hemije na temu: „Quantitative determination of lactose by polarimetric method in samples of commercially available milk“. Rad obuhvata metodologiju određivanja laktoze u mlijeku određenom metodom, kao i analizu rezultata. Rad dostavljam u prilogu. Tokom srednje škole, hemiju sam jako volio.

Nakon srednje škole upisao sam redovan studij na Fakultetu za saobraćaj i komunikacije smjer Kompjuterske i informacijske tehnologije.

Vašu stipendiju vidim kao priliku koja, pored toga što bi mi olakšala studiranje, bi mi omogućila da stupim u kontakt sa stručnim kadrovima iz oblasti koje me zanimaju i steknem vrijedno iskustvo.

Iskreno se nadam da ću opravdati Vaše povjerenje, ukoliko mi date priliku da budem Vaš stipendista, a možda i da steknem kod Vas praktično iskustvo kroz volontiranje ili drugi način angažovanja kod Vas.

S poštovanjem,

Jusuf Dacić

U Sarajevu, 08. 10. 2023.